b'\n_START_ARTICLE_\nSands kirkja\n_START_PARAGRAPH_\nSands kirkja er en tr\xc3\xa6kirke p\xc3\xa5 F\xc3\xa6r\xc3\xb8erne. Den ligger i bygden Sandur p\xc3\xa5 Sandoy. I 1969 blev kirken restaureret. Den var da i d\xc3\xa5rlig forfatning, og meget af t\xc3\xb8mmeret m\xc3\xa5tte skiftes ud. Da man fjernede gulvet og gravede der, fandt man rester fra fem \xc3\xa6ldre kirker ovenp\xc3\xa5 hinanden. Den \xc3\xa6ldste, som er en stavkirke, er sandsynligvis lavet i Norge og senere fragtet til F\xc3\xa6r\xc3\xb8erne, antagelig i tidsrummet 1000\xe2\x80\x931100.\n_START_SECTION_\nHistorie\n_START_PARAGRAPH_\nDen tidligere kirke, der stod p\xc3\xa5 samme sted, var kun 76 \xc3\xa5r gammel, da den blev anset for at v\xc3\xa6re i s\xc3\xa5 d\xc3\xa5rlig stand, at den blev revet ned. Hoved\xc3\xa5rsagen var dog, at den var alt for lille. Efter st\xc3\xb8rrelsen at d\xc3\xb8mme, 13 m x 4,9 m, rummede den n\xc3\xa6ppe mere end 80 personer, og i 1839 var folketallet i sognet vokset til rundt regnet 250._NEWLINE_Sommeren 1839 blev den gamle kirke revet ned, og en ny kirke opf\xc3\xb8rtes p\xc3\xa5 samme sted. Den nye kirke var n\xc3\xa6sten dobbelt s\xc3\xa5 stor som den gamle, og rummede 230 personer. T\xc3\xb8mmerarbejdet blev ledet af seks arbejdsform\xc3\xa6nd. J\xc3\xb3gvan \xc3\xad Beiti var \xc3\xb8verste myndighed p\xc3\xa5 byggepladsen, og fik den h\xc3\xb8jeste dagl\xc3\xb8n. Snedkerarbejdet udf\xc3\xb8rtes af Niels Kristoffur Winther, men s\xc3\xb8jlerne mellem koret og kirkeskibet blev lavet af to drejere fra T\xc3\xb3rshavn. Den 8. november samme \xc3\xa5r blev kirken indviet.'